b'\n_START_ARTICLE_\nFillarimestari\n_START_PARAGRAPH_\nFillarimestari on Autoliiton vuosittain j\xc3\xa4rjest\xc3\xa4m\xc3\xa4 kilpailu 4.\xe2\x80\x935.-luokkalaisille lapsille. Kilpailuissa lapset ottavat leikkimielisesti mittaa toisistaan liikennetiedoissa ja -taidoissa._NEWLINE_Kilpailun tavoitteena on tukea suomalaiskoulujen liikennekasvatusty\xc3\xb6t\xc3\xa4: Liikennes\xc3\xa4\xc3\xa4nt\xc3\xb6jen ja turvallisen liikennek\xc3\xa4ytt\xc3\xa4ytymisen omaksuminen ei onnistu vain opiskelemalla. Siihen tarvitaan omakohtaista kokemusta ja ymm\xc3\xa4rryst\xc3\xa4, joka syntyy k\xc3\xa4yt\xc3\xa4nn\xc3\xb6n harjoittelun avulla._NEWLINE_Kouluille Fillarimestariin osallistuminen on ilmaista. Opettajat ja vanhempainyhdistykset ovat my\xc3\xb6s aktiivisesti mukana kisojen organisoinnissa. Vuonna 2008 Fillarimestari-kilpailuihin osallistui kaiken kaikkiaan noin tuhat lasta Suomessa._NEWLINE_Kilpailuja koordinoi maailmanlaajuisesti kansainv\xc3\xa4linen autoliitto FIA. Euroopan-laajuisesti noin 2 miljoonaa lasta on mukana liikennekasvatusprojektissa. Kilpailu j\xc3\xa4rjestet\xc3\xa4\xc3\xa4n nyt jo 24. kertaa. Suomi on mukana 7. kertaa.\n_START_SECTION_\nAlue- ja SM-kilpailut\n_START_PARAGRAPH_\nFillarimestari-kilpailussa nelihenkinen joukkue koostuu kahdesta tyt\xc3\xb6st\xc3\xa4 ja kahdesta pojasta, jotka ovat ala-asteen 4. tai 5. luokalla. Kilpailijat mittaavat taitojaan joukkueena ajo- ja teoriakokeissa. Kilpailuissa menestyminen edellytt\xc3\xa4\xc3\xa4 polkupy\xc3\xb6r\xc3\xa4n hallintaa sek\xc3\xa4 liikennes\xc3\xa4\xc3\xa4nt\xc3\xb6jen tuntemusta._NEWLINE_Fillarimestari-kilpailun aluekilpailut j\xc3\xa4rjestet\xc3\xa4\xc3\xa4n vuosittain syyskuun viikolla 37, joka on Opetushallituksen organisoima koululaisten liikenneturvallisuusviikko. Aluekilpailut pidet\xc3\xa4\xc3\xa4n noin 10 paikkakunnalla eri puolilla Suomea._NEWLINE_Aluekilpailujen voittajat kohtaavat toisensa SM-kilpailuissa toukokuussa. Voittaja edustaa Suomea Fillarimestarin EM-kilpailuissa.\n_START_SECTION_\nEM-kilpailut Turussa syyskuussa 2009\n_START_PARAGRAPH_\nAutoliitto j\xc3\xa4rjesti Fillarimestarin EM-kilpailut Turussa 11.\xe2\x80\x9314.9.2009. Kilpailujen is\xc3\xa4nn\xc3\xb6inti oli osa Autoliiton 90-juhlavuotta. Turun EM-kilpailuissa oli mukana yhteens\xc3\xa4 21 maata ja vajaat sata lasta. Euroopan mestaruuden saavutti Latvian joukkue.'